Sophie Løhde (V), 2011-05-06:
Lovforslaget her handler om at beskytte borgerne, beskytte borgerne mod det ekstreme skred i opkrævningen af parkeringsafgifter, som man i særdeleshed har kunnet iagttage i bl.a. Københavns Kommune, og hvor man undrende spørger sig selv, om opkrævningen af betaling for parkering alene er sket af færdselsmæssige hensyn, eller om opkrævningen af parkeringsafgifter i visse tilfælde også er gået hen og er blevet en selvstændig skatteskrue.
Af nugældende lov fremgår det tydeligt, at indførelsen af parkeringszoner, udvidelse af eksisterende parkeringszoner, højere takster m.v. alene kan ske af færdselsmæssige og ikke af fiskale hensyn.
På den baggrund siger det naturligvis også sig selv, at enhver kommune vil begrunde enhver indførelse eller stigning i parkeringsafgifter med afsæt i netop lovens formål.
Alligevel har vi jo i hvert fald igennem en årrække kunnet iagttage, at der synes at være eksempler på, at der lå andre grunde end færdselsmæssige hensyn bag indførelsen af betalingsparkering.
Uanset om man er enig heri eller ej, er det i hvert fald et faktum, sort på hvidt, at flere kommuner igennem de senere år har haft nogle enormt stigende indtægter fra parkeringsordninger.
De føromtalte bestemmelser kan i dag anvendes til såvel at beslutte, om parkeringsafgifter skal opkræves, som til at regulere parkeringsafgifterne i det omfang, som det skønnes nødvendigt for at opnå den ønskede trafikadfærdsregulerende effekt.
Sidstnævnte er jo i sig selv næsten et grundlag for diskussion.
Og her kan man selvfølgelig godt have den holdning, at parkeringsafgifterne skal være så store og omsiggribende, at det i sig selv skal gå hen at blive en enorm indtægtskilde for f.eks. en by som den, vi befinder os i nu, nemlig hovedstaden, fordi et politisk flertal i Borgerrepræsentationen skønner det nødvendigt for at opnå det, som de selvstændigt kan definere som den ønskede trafikadfærdsregulerende effekt.
Det hviler jo i sig selv på en beslutning om og holdning til, hvad der er rimelige midler i forhold til målet.
Vi i Venstre er naturligvis fuldt opmærksomme på, at der i dag såvel som i fremtiden i særdeleshed i forhold til de større byer kan være et behov for at kunne regulere færdslen ved hjælp af parkeringsafgifter.
Til gengæld har vi også den klare holdning i Venstre, at opkrævningen og indførelsen af parkeringsafgifter er gået for vidt og i dag mest af alt minder om en gedigen skatteskrue over for såvel beboere i de større byer som København som over for medarbejdere og kunder, som har behov for at kunne parkere i de større byer.
I Venstre er vi derfor meget tilfredse med dagens lovforslag, som klart kommer til at understøtte, at kommunerne fremadrettet ikke lægger fiskale hensyn til grund for opkrævningen af p-afgifter.
Det handler kort sagt om, som jeg indledte med, at beskytte borgerne mod skjulte skatteskruer, sådan at parkeringsafgifter alene anvendes af trafikale hensyn.
Lovforslaget adresserer alene de stigende indtægter fra betalingsparkering, som vi har set igennem de seneste par år, og derfor er det da også besynderligt, når f.eks. overborgmesteren i Københavns Kommune sender breve ud til bl.a. Folketingets Trafikudvalg om, at lovforslaget vil medføre ringere forhold for byens privatbilister og erhvervsdrivende.
For det første forhindrer lovforslaget ikke Københavns Kommune eller andre kommuner for den sags skyld i at skabe gode rammer ved regulering af eksisterende parkeringspladser og ved at tilvejebringe nye parkeringspladser.
Derudover giver lovforslaget bl.a. Københavns Kommune mulighed for at kunne beholde indtægter ud over 70 pct. af det, de opkrævede i 2007, hvilket i parentes bemærket er et historisk højt årligt beløb på ca. 260 mio. kr.
Hvis endelig Københavns Kommune, som de selv anfører, ønsker at tilvejebringe nye parkeringspladser, så vil kommunen jo også kunne anvende indtægter til at finansiere udgifter til afskrivning og forrentning af investeringen.
Der er altså mange og store frie midler til parkeringsfaciliteter m.v., som de kan bruge hvert evig eneste år.
De midler har kommunen og vil fortsat kunne anvende på parkeringsanlæg og lignende, og derfor må jeg desværre konkludere, at jeg synes, det er udtryk for skræmmepolitik af værste skuffe, når man kan finde på i ramme alvor at skrive, at det her lovforslag medfører, at Københavns Kommune må tage penge fra børnene for at kunne lave p-pladser fremadrettet.
Det passer simpelt hen ikke, og det ved politikerne i Københavns Kommune da også godt, i hvert fald hvis man har ulejliget sig med at læse indholdet af det fremsatte lovforslag.
Jeg skal på den baggrund meddele, at vi i Venstre varmt kan støtte det fremsatte lovforslag, og vi ser frem til den videre udvalgsbehandling og håber på en markant opbakning her i Folketinget til lovforslaget.